CELEX: 32018R1641
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1641 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον περαιτέρω προσδιορισμό των πληροφοριών που πρέπει να παρέχονται από διαχειριστές δεικτών αναφοράς κρίσιμης σημασίας ή σημαντικών δεικτών αναφοράς σχετικά με τη μεθοδολογία που χρησιμοποιείται για τον καθορισμό του δείκτη αναφοράς, την εσωτερική επανεξέταση και την έγκριση της μεθοδολογίας, καθώς και τις διαδικασίες πραγματοποίησης ουσιωδών αλλαγών στη μεθοδολογία (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/21
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1641 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον περαιτέρω προσδιορισμό των πληροφοριών που πρέπει να παρέχονται από διαχειριστές δεικτών αναφοράς κρίσιμης σημασίας ή σημαντικών δεικτών αναφοράς σχετικά με τη μεθοδολογία που χρησιμοποιείται για τον καθορισμό του δείκτη αναφοράς, την εσωτερική επανεξέταση και την έγκριση της μεθοδολογίας, καθώς και τις διαδικασίες πραγματοποίησης ουσιωδών αλλαγών στη μεθοδολογία
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 13 παράγραφος 3 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 13 παράγραφος 1 του κανονισμού (ΕΕ) 2016/1011 απαιτείται από τον διαχειριστή ενός δείκτη αναφοράς ή, κατά περίπτωση, μιας οικογένειας δεικτών αναφοράς να δημοσιεύει ή να διαθέτει τα κύρια στοιχεία της μεθοδολογίας που χρησιμοποιεί για τον καθορισμό του δείκτη αναφοράς ή, κατά περίπτωση, των δεικτών αναφοράς σε μια οικογένεια δεικτών αναφοράς, τις λεπτομέρειες σχετικά με την εσωτερική επανεξέταση και την έγκριση της μεθοδολογίας, και τις διαδικασίες διαβούλευσης και ενημέρωσης των χρηστών σχετικά με ουσιώδεις αλλαγές της μεθοδολογίας. Στον παρόντα κανονισμό καθορίζονται περαιτέρω οι πληροφορίες που πρέπει να παρέχονται από τους διαχειριστές για τους σημαντικούς δείκτες αναφοράς και τους δείκτες αναφοράς κρίσιμης σημασίας τους οποίους παρέχουν. Ο παρών κανονισμός δεν εφαρμόζεται σε διαχειριστές που παρέχουν μόνο μη σημαντικούς δείκτες αναφοράς. Όταν οι διαχειριστές παρέχουν μη σημαντικούς, καθώς και σημαντικούς ή κρίσιμης σημασίας δείκτες αναφοράς, θα πρέπει να συμμορφώνονται με τον παρόντα κανονισμό για τους σημαντικούς και κρίσιμης σημασίας δείκτες αναφοράς τους. Η ESMA μπορεί να εκδίδει κατευθυντήριες γραμμές επί του ιδίου θέματος για τους διαχειριστές μη σημαντικών δεικτών αναφοράς.
                  
               
                     (2)
                  
                  
                     Οι μεθοδολογίες των δεικτών αναφοράς διαφέρουν σε μεγάλο βαθμό. Τα κύρια στοιχεία που προσδιορίζονται στον παρόντα κανονισμό θα πρέπει, επομένως, να δημοσιεύονται ή να καθίστανται διαθέσιμα μόνον εφόσον έχουν σχέση με τον συγκεκριμένο δείκτη αναφοράς.
                  
               
                     (3)
                  
                  
                     Δύο κύρια στοιχεία της μεθοδολογίας που θα πρέπει να γνωστοποιούνται, ώστε να διασφαλίζεται η αξιοπιστία και η ακρίβεια ενός κρίσιμης σημασίας ή σημαντικού δείκτη αναφοράς, είναι η ελάχιστη ποσότητα και η ελάχιστη ποιότητα των δεδομένων εισόδου που απαιτούνται για την εφαρμογή της μεθοδολογίας και την εκτέλεση του υπολογισμού. Επιπλέον, η χρήση της διακριτικής ευχέρειας κατά τον καθορισμό των δεικτών αναφοράς αυξάνει την τρωτότητά τους σε χειραγώγηση. Ως εκ τούτου, προκειμένου να ελαχιστοποιηθεί αυτός ο κίνδυνος χειραγώγησης, ο διαχειριστής θα πρέπει να γνωστοποιεί, ως μέρος των κύριων στοιχείων της μεθοδολογίας του, τους σαφείς κανόνες που έχει προσδιορίσει όσον αφορά τον τρόπο και τον χρόνο άσκησης της διακριτικής ευχέρειας.
                  
               
                     (4)
                  
                  
                     Για να βοηθούνται οι δυνητικοί χρήστες να επιλέγουν τον πλέον κατάλληλο δείκτη αναφοράς από μια σειρά δυνητικά κατάλληλων δεικτών αναφοράς, θα πρέπει να τους παρέχονται πληροφορίες, ώστε να είναι σε θέση να κατανοήσουν για ποια μέτρηση προορίζεται ένας δείκτης αναφοράς, ποια δεδομένα εισόδου χρησιμοποιούνται και πώς επιλέγονται, ποιες είναι οι συνιστώσες του δείκτη αναφοράς, ποιοι συμμετέχουν στη συλλογή των δεδομένων και τον υπολογισμό του δείκτη αναφοράς, πότε και σε ποιον βαθμό μπορεί να χρησιμοποιείται διακριτική ευχέρεια, καθώς και ποιοι είναι οι περιορισμοί στη μεθοδολογία του δείκτη αναφοράς και πότε και πώς θα μπορούσε να αλλάξει ο δείκτης αναφοράς.
                  
               
                     (5)
                  
                  
                     Για να είναι σε θέση οι χρήστες και οι δυνητικοί χρήστες να διαθέτουν επαρκείς πληροφορίες σχετικά με τη διαδικασία του διαχειριστή για την επανεξέταση της μεθοδολογίας σε εσωτερικό επίπεδο, ο διαχειριστής θα πρέπει να δημοσιεύει τις πολιτικές και διαδικασίες του που αφορούν την εν λόγω διαδικασία, μαζί με λεπτομέρειες για τα συμμετέχοντα όργανα και τις σχετικές ρυθμίσεις διακυβέρνησης που εφαρμόζονται, σύμφωνα με το άρθρο 4 του κανονισμού (ΕΕ) 2016/1011.
                  
               
                     (6)
                  
                  
                     Προκειμένου οι χρήστες και οι δυνητικοί χρήστες να κατανοούν πώς θα προβαίνει σε διαβούλευση ο διαχειριστής σχετικά με προτεινόμενη ουσιώδη αλλαγή σε δείκτη αναφοράς κρίσιμης σημασίας ή σημαντικό δείκτη αναφοράς, καθώς και το σκεπτικό της αλλαγής αυτής, ο διαχειριστής θα πρέπει να γνωστοποιεί ορισμένες πληροφορίες, μεταξύ άλλων και το πώς θα αξιολογήσει τον αντίκτυπο της προτεινόμενης αλλαγής.
                  
               
                     (7)
                  
                  
                     Σύμφωνα με την αρχή της αναλογικότητας, στον παρόντα κανονισμό αποφεύγεται η υπερβολική επιβάρυνση των διαχειριστών σημαντικών δεικτών αναφοράς (σε αντιδιαστολή με τους δείκτες αναφοράς κρίσιμης σημασίας), παρέχοντάς τους τη δυνατότητα να επιλέγουν να μειώσουν τις γνωστοποιήσεις σε ένα πιο περιορισμένο σύνολο στοιχείων, ή να γνωστοποιούν λιγότερες λεπτομέρειες για ορισμένα στοιχεία, όσον αφορά τους σημαντικούς δείκτες αναφοράς τους.
                  
               
                     (8)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών στην Επιτροπή.
                  
               
                     (9)
                  
                  
                     Η Ευρωπαϊκή Αρχή Κινητών Αξιών και Αγορών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (10)
                  
                  
                     Για λόγους συνέπειας με τον κατ' εξουσιοδότηση κανονισμό για τον περαιτέρω προσδιορισμό των στοιχείων του κώδικα δεοντολογίας, ο οποίος πρέπει να καταρτίζεται από τους διαχειριστές δεικτών αναφοράς που βασίζονται σε δεδομένα εισόδου παρεχόμενα από συνεισφέροντες, κρίνεται σκόπιμη η καθυστέρηση της εφαρμογής του παρόντος κατ' εξουσιοδότηση κανονισμού κατά δύο μήνες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός δεν καλύπτει ούτε εφαρμόζεται σε διαχειριστές μη σημαντικών δεικτών αναφοράς.
         
         
            Άρθρο 2
            Κύρια στοιχεία της μεθοδολογίας που χρησιμοποιείται για τον καθορισμό δείκτη αναφοράς κρίσιμης σημασίας ή σημαντικού δείκτη αναφοράς
            
               1.   Οι πληροφορίες που πρέπει να παρέχονται από έναν διαχειριστή ενός δείκτη αναφοράς ή, κατά περίπτωση, μιας οικογένειας δεικτών αναφοράς, σύμφωνα με την απαίτηση που προβλέπεται στο άρθρο 13 παράγραφος 1 στοιχείο α) του κανονισμού (ΕΕ) 2016/1011, περιλαμβάνουν τουλάχιστον τα ακόλουθα στοιχεία, εφόσον αυτά είναι σχετικά με τον εν λόγω δείκτη αναφοράς ή την οικογένεια δεικτών αναφοράς ή τα δεδομένα εισόδου που χρησιμοποιούνται για τον προσδιορισμό τους:
               
                           α)
                        
                        
                           ορισμό και περιγραφή του δείκτη αναφοράς ή της οικογένειας δεικτών αναφοράς και της αγοράς ή της οικονομικής πραγματικότητας για τη μέτρηση της οποίας προορίζεται·
                        
                     
                           β)
                        
                        
                           το νόμισμα ή άλλη μονάδα μέτρησης του δείκτη αναφοράς ή της οικογένειας δεικτών αναφοράς·
                        
                     
                           γ)
                        
                        
                           τα κριτήρια που χρησιμοποιούνται από τον διαχειριστή για την επιλογή των πηγών δεδομένων εισόδου, που χρησιμοποιούνται για τον καθορισμό του δείκτη αναφοράς ή της οικογένειας δεικτών αναφοράς·
                        
                     
                           δ)
                        
                        
                           το είδος των δεδομένων εισόδου που χρησιμοποιούνται για τον καθορισμό του δείκτη αναφοράς ή της οικογένειας δεικτών αναφοράς και την προτεραιότητα που δίδεται σε κάθε είδος·
                        
                     
                           ε)
                        
                        
                           τη σύνθεση τυχόν ομάδας συνεισφερόντων και τα κριτήρια που χρησιμοποιούνται για τον καθορισμό της επιλεξιμότητας για συμμετοχή στην ομάδα·
                        
                     
                           στ)
                        
                        
                           περιγραφή των συνιστωσών του δείκτη αναφοράς ή της οικογένειας δεικτών αναφοράς και τα κριτήρια που χρησιμοποιούνται για την επιλογή και τη στάθμισή τους·
                        
                     
                           ζ)
                        
                        
                           τυχόν ελάχιστες απαιτήσεις ρευστότητας για τις συνιστώσες του δείκτη αναφοράς ή της οικογένειας δεικτών αναφοράς·
                        
                     
                           η)
                        
                        
                           τυχόν ελάχιστες απαιτήσεις για την ποσότητα των δεδομένων εισόδου, καθώς και τυχόν ελάχιστα πρότυπα για την ποιότητα των δεδομένων εισόδου, που χρησιμοποιούνται για τον καθορισμό του δείκτη αναφοράς ή της οικογένειας δεικτών αναφοράς·
                        
                     
                           θ)
                        
                        
                           τους σαφείς κανόνες που καθορίζουν τον τρόπο και τον χρόνο άσκησης της διακριτικής ευχέρειας στο πλαίσιο του καθορισμού του δείκτη αναφοράς ή της οικογένειας δεικτών αναφοράς·
                        
                     
                           ι)
                        
                        
                           κατά πόσον στον δείκτη αναφοράς ή την οικογένεια δεικτών αναφοράς λαμβάνεται υπόψη τυχόν επανεπένδυση των μερισμάτων ή τοκομεριδίων που καταβάλλονται από τις συνιστώσες του·
                        
                     
                           ια)
                        
                        
                           εάν η μεθοδολογία μπορεί να αλλάζει σε τακτά χρονικά διαστήματα, προκειμένου να εξασφαλίζεται ότι ο δείκτης αναφοράς ή η οικογένεια δεικτών αναφοράς παραμένει αντιπροσωπευτικός/-ή της σχετικής αγοράς ή οικονομικής πραγματικότητας:
                           
                                       i)
                                    
                                    
                                       τα κριτήρια που πρόκειται να χρησιμοποιούνται για να προσδιορίζεται πότε είναι αναγκαία αυτή η αλλαγή·
                                    
                                 
                                       ii)
                                    
                                    
                                       τα κριτήρια που πρόκειται να χρησιμοποιούνται για τον προσδιορισμό της συχνότητας αυτής της αλλαγής· και
                                    
                                 
                                       iii)
                                    
                                    
                                       τα κριτήρια που πρόκειται να χρησιμοποιούνται για την επανεξισορρόπηση του συνιστωσών του δείκτη αναφοράς ή της οικογένειας δεικτών αναφοράς, στο πλαίσιο της πραγματοποίησης αυτής της αλλαγής·
                                    
                                 
                     
                           ιβ)
                        
                        
                           τους δυνητικούς περιορισμούς της μεθοδολογίας, και λεπτομέρειες σχετικά με τυχόν μεθοδολογία που πρόκειται να χρησιμοποιείται σε εξαιρετικές περιστάσεις, μεταξύ άλλων, σε περίπτωση αγοράς χαμηλής ρευστότητας ή σε περιόδους πίεσης ή όταν οι πηγές για τα δεδομένα των συναλλαγών ενδέχεται να είναι ανεπαρκείς, ανακριβείς ή αναξιόπιστες·
                        
                     
                           ιγ)
                        
                        
                           περιγραφή των ρόλων τυχόν τρίτων που συμμετέχουν στη συλλογή δεδομένων για τον δείκτη αναφοράς ή την οικογένεια δεικτών αναφοράς – ή στον υπολογισμό ή στη διάδοσή τους·
                        
                     
                           ιδ)
                        
                        
                           το μοντέλο ή τη μέθοδο που χρησιμοποιείται για την παρέκταση και την ενδεχόμενη παρεμβολή των δεδομένων των δεικτών αναφοράς.
                        
                     
            
               2.   Οι διαχειριστές μπορούν να επιλέγουν να δημοσιεύουν ή να καθιστούν διαθέσιμες τις πληροφορίες που αναφέρονται στα στοιχεία ιγ) και ιδ) της παραγράφου 1 μόνο για τους δείκτες αναφοράς κρίσιμης σημασίας τους οποίους παρέχουν.
            
         
         
            Άρθρο 3
            Λεπτομέρειες σχετικά με την εσωτερική επανεξέταση και την έγκριση της μεθοδολογίας
            
               1.   Οι πληροφορίες που πρέπει να παρέχονται από έναν διαχειριστή ενός δείκτη αναφοράς ή, κατά περίπτωση, μιας οικογένειας δεικτών αναφοράς, σύμφωνα με την απαίτηση που προβλέπεται στο άρθρο 13 παράγραφος 1 στοιχείο β) του κανονισμού (ΕΕ) 2016/1011, περιλαμβάνουν τουλάχιστον τα εξής:
               
                           α)
                        
                        
                           τις πολιτικές και τις διαδικασίες που αφορούν την εσωτερική επανεξέταση και την έγκριση της μεθοδολογίας·
                        
                     
                           β)
                        
                        
                           λεπτομέρειες τυχόν συγκεκριμένων περιστατικών που μπορεί να προκαλέσουν εσωτερική επανεξέταση, συμπεριλαμβανομένων λεπτομερειών για κάθε μηχανισμό που χρησιμοποιείται από τον διαχειριστή για να προσδιορίσει κατά πόσον η μεθοδολογία είναι ανιχνεύσιμη και επαληθεύσιμη·
                        
                     
                           γ)
                        
                        
                           τα όργανα ή τις λειτουργίες στο πλαίσιο της οργανωτικής δομής του διαχειριστή που συμμετέχουν στην επανεξέταση και την έγκριση της μεθοδολογίας·
                        
                     
                           δ)
                        
                        
                           τον ρόλο κάθε προσώπου που συμμετέχει στην επανεξέταση ή την έγκριση της μεθοδολογίας·
                        
                     
                           ε)
                        
                        
                           περιγραφή της διαδικασίας για τον διορισμό και την παύση των προσώπων που συμμετέχουν στην επανεξέταση ή την έγκριση της μεθοδολογίας.
                        
                     
            
               2.   Οι διαχειριστές μπορούν να επιλέγουν να δημοσιεύουν ή να καθιστούν διαθέσιμες τις πληροφορίες που αναφέρονται στα στοιχεία δ) και ε) της παραγράφου 1 μόνο για τους δείκτες αναφοράς κρίσιμης σημασίας τους οποίους παρέχουν.
            
         
         
            Άρθρο 4
            Ουσιώδεις αλλαγές της μεθοδολογίας
            
               1.   Οι πληροφορίες που πρέπει να παρέχονται από έναν διαχειριστή ενός δείκτη αναφοράς ή, κατά περίπτωση, μιας οικογένειας δεικτών αναφοράς, σύμφωνα με την απαίτηση που προβλέπεται στο άρθρο 13 παράγραφος 1 στοιχείο γ) και παράγραφος 2 του κανονισμού (ΕΕ) 2016/1011, περιλαμβάνουν τουλάχιστον τα εξής:
               
                           α)
                        
                        
                           περιγραφή των πληροφοριών που πρόκειται να γνωστοποιούνται από τον διαχειριστή κατά την έναρξη κάθε διαδικασίας διαβούλευσης, συμπεριλαμβανομένης της απαίτησης να γνωστοποιούνται τα κύρια στοιχεία της μεθοδολογίας που θα μπορούσαν, κατά την άποψή του, να επηρεαστούν από την προτεινόμενη ουσιώδη αλλαγή·
                        
                     
                           β)
                        
                        
                           το σύνηθες χρονικό διάστημα που προβλέπει ο διαχειριστής για τις διαβουλεύσεις·
                        
                     
                           γ)
                        
                        
                           τις περιστάσεις υπό τις οποίες μπορεί να πραγματοποιείται διαβούλευση εντός συντομότερου χρονικού διαστήματος, και περιγραφή των διαδικασιών που πρόκειται να ακολουθούνται κατά τη διεξαγωγή διαβούλευσης εντός συντομότερου χρονικού διαστήματος.
                        
                     
            
               2.   Το σκεπτικό που πρέπει να αναφέρεται από έναν διαχειριστή, σύμφωνα με την απαίτηση που προβλέπεται στο άρθρο 13 παράγραφος 1 στοιχείο γ) του κανονισμού (ΕΕ) 2016/1011, περιλαμβάνει, μεταξύ άλλων, κατά πόσον η αντιπροσωπευτικότητα του δείκτη αναφοράς ή της οικογένειας δεικτών αναφοράς, και η καταλληλότητά τους ως αναφοράς για χρηματοπιστωτικά μέσα και συμβάσεις, θα μπορούσε να διακυβευθεί, αν δεν πραγματοποιηθεί η προτεινόμενη ουσιώδης αλλαγή.
            
         
         
            Άρθρο 5
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).